עלות יומית : במידה ובחרתם להעביר את הלילה ברכבכם בצד הדרך, אכלתם אוכל אותו בישלתם בעצמכם ממצרכים שקניתם בסופר ונסעתם בטרמפים או ברכב אותו רכשתם, העלות היומית עשויה להגיע ל- 25 עד 30 דולר בממוצע. יחד עם זאת, יש לקחת בחשבון כי זו אינה כוללת את מגוון האטרקציות המוצעות.
לינה : ניתן ללון בניו זילנד מבלי להוציא דולר אחד; לינה בצד הדרך ברכבכם (יש להיזהר עם אופציה זאת מאחר ואתם עלולים לקבל על כך דו"ח- שימו לב שלא נמצא שלט האוסר על כך), באוהלים, וב-HIT (ובשמו המלא: Hosting Israeli Travellers). זהו ארגון המורכב ברובו מנוצרים אוהבי יהודים, הפותחים את ליבם וביתם למטיילים ישראלים (לעתים תמורת 5 דולרים או מעט יותר). זוהי דרך נוספת המספקת נקודת מבט מעניינת על הקיווים הנדיבים. במידה וישנתם באכסניות מטיילים או באתרי קמפינג, העלות הממוצעת נעה בסביבות ה- 20 דולר.
ארוחות : הדרך הזולה ביותר להשביע את תאבוננו בניו זילנד היא על ידי הכנת האוכל במטבחים שבאתרי הקמפינג השונים או אפילו על גזייה בטבע. עלות המצרכים היא סביב ה- 10 דולר ליום, אולם אם תחשקו בבשרים, הסיפור הקולינארי קצת הולך להתייקר.
נסיעות : טרמפים בהחלט ממזערים את הוצאות הנסיעות, אבל את חופש ההתניידות אפשר לרכוש רק עם רכב צמוד. לכן, ניתן לרכוש רכב בתחילת הטיול (כ- 1000 דולר, תלוי בסוג הרכב), ולהחזיר את ההשקעה הראשונית במכירתו בתום הטיול. לא תמיד ההשקעה חוזרת במלואה ועדיין יש לקחת בחשבון הוצאות דלק (כ- 2 דולר לליטר) ותיקונים, אולם עדיין מדובר באלטרנטיבה משתלמת לתרמילאים.
אינטרנט : עלות שעת גלישה נעה בין 2 ל- 5 דולרים. במידה ומדובר במקום מבודד, תעלה לעתים הגלישה מעט יותר.
אטרקציות: מגוון האטרקציות שמציעה ניו זילנד עלול לעלות לכם ביוקר ולכן עליכם להחליט על מה חשוב לכם להוציא את כספכם, עם איזו חוויה אתם חייבים לחזור הביתה. מחיר צניחה חופשית למשל עשוי לנוע סביב 250 דולר (לא כולל צילום וידאו וסטילס), עלות הזורבינג היא כ- 45 דולר ובאנג'י תוכלו לעשות תמורת כ- 150 דולר. בסך הכל אפשר להגיע להוצאת מאות דולרים עבור חוויות בלתי נשכחות. הכל שאלה של סדר עדיפויות.
עלות יומית : אם החלטתם לישון באתרים מסודרים והוסטלים , להתפנק מידי פעם במסעדה טובה ולא לחסוך מעצמכם את האטרקציות שחלמתם לעשות, הטיול שלכם יעלה בממוצע כ- 60 דולר ליום.
לינה : עלות הלינה באתרי קראוונים והוסטלים נעה בין 15 ל- 50 דולר. יש לקחת בחשבון שאם אתם מגיעים כזוג או כקבוצה של שלושה מטיילים ומעלה, העלות לכל אדם מוזלת.
ארוחות : במקרה של המטייל הממוצע, ייתכן והחשק לאכול במסעדות ולא להכין בכל יום מחדש את האוכל, יעלה מעט. וגם לכיס... המסעדות בניו זילנד אינן זולות. ארוחה ברשת מזון מהיר עשויה לעלות כ- 5 דולר ולעתים 3 דולר יותר. ארוחה במסעדה ממוצעת, עולה בין 15 ל- 30 דולר. אמנם לא זול, אך שווה לעתים את הפינוק של לאכול מבלי לשטוף את הכלים.
השכרת רכב: האופציה של רכישת רכב אפשרית ומתאימה בין אם אתה תרמילאי או מטייל ממוצע. בנוסף, תמיד קיימת האפשרות לשכור. עלות השכרת רכב נעה בממוצע בין 20 ל- 100 דולר, כמובן כתלות בסוג הרכב. ללא ספק, היתרון שבהשכרה טמון בחסכון בזמן, זמן הרכישה והמכירה.
טיסות פנימיות: טיסות פנימיות מומלצות יותר לקצרים בזמן. אפשר למצוא טיסות בסביבות ה- 60 דולר אולם המחירים עלולים גם לשלש את עצמם ואף יותר. הכל כתלות בין היתר במרחק בין נקודות המוצא והיעד, בעונה וכמה מוקדם הזמנתם את הטיסה. במקרה של ניו זילנד, הדקה ה- 90 עשויה להוזיל את העלויות משמעותית. חברת תעופה מומלצת הידועה במחיריה האטרקטיביים (יחסית למתחרות), היא ג'טסטאר (Jetstar). כדאי יהיה לגלוש מעט באינטרנט לפני תחילת הטיול, לסקר עלויות קצרצר.
עלות יומית : אם לוקחים בחשבון לילות במיטות גדולות ורכות, ארוחות מפנקות במסעדות, התניידות ברכב שכור, טיסות פנימיות ומימוש כל החשקים במבחר האטרקציות שמציעה מדינת האיים, תתחילו לחשב את טיולכם כך שיצאו מכיסכם לפחות 200-250 דולר ביום. טיול לנהנתנים יותר שבינינו.
לינה : המלונות בניו זילנד אינם נמנים מבין הזולים בעולם. מחיריהם לרוב מתחילים מ- 100 דולר ללילה ואף יותר באכסניות כמו Bed & Breakfast, ונוסקים ל- 1800 דולר ויותר במלונות יוקרתיים בעלי חמישה כוכבים. במלונות כמו אלו, כל כוכב מבין חמשת הכוכבים, נוצץ ובוהק. כמו המלון. האם זה משתלם? זה כבר אתם תחליטו.
ארוחות : מסעדה טובה בניו זילנד (ויש הרבה כאלו), לא תעלה פחות מ- 30 דולר לאדם. התחום הקולינארי מפותח לא פחות מהמדינה. קיים מגוון רחב של מסעדות החל באסייתיות ועד איטלקיות קלאסיות. קחו בחשבון שגם הבטן תופחת יחד עם המחיר.
טיולים מאורגנים : תמיד קיימת האפשרות לתת לסוכנות מוכרת, לחשוב עבורנו ולתכנן מן ההתחלה ועד הסוף, את הטיול ליעד הנכסף. במקרה כזה, עלות לאדם נעה בסביבות ה- 6,500 דולר. בניו זילנד עצמה ניתן למצוא טיולים מאורגנים על ידי סוכנויות שונות. טיולים כאלו תלויים במקום ובעונה. למשל, טיול מאורגן ליום שלם לאחד מן הקרחונים, עשוי לנוע בסביבות ה- 150 דולר.